Informația este transmisă de Agenția France Presse pe baza datelor furnizate de Institutul american pentru Studiul Războiului, ISW.
Cele mai semnificative evoluții au avut loc în regiunea Harkov, care constituie epicentrul celei mai noi ofensive ruse.
Este cel mai mare câștig realizat de trupele Moscovei în ultimul an și jumătate pe frontul din Ucraina, arată sursa citată.
Doar în regiunea Harkov, rușii au cucerit între 9 și 15 mai anul curent o suprafață de 257 de kilometri pătrați.
Restul de 21 de kilometri pătrați pe care i-a ocupat armata rusă cel mai recent se află în diferite puncte de-a lungul liniei frontului, inclusiv în satul cu valoare de simbol Rabotîne, recucerit temporar de Ucraina în timpul ofensivei eșuate din vara anului trecut.
Analiză AFP/ISW: Cel mai rapid avans al rușilor în Ucraina, din decembrie 2022
Forțele ruse nu au mai înregistrat un avans atât de rapid în teritoriul ucrainean de la jumătatea lunii decembrie 2022.
Atunci, între 7 şi 13 decembrie, într-o fază a războiului în care linia frontului a fost mai mobilă, rușii au înaintat cu peste 350 de kilometri pătrați în regiunea Lugansk.
Asta, în contextul în care trupele de invazie s-au retras în lunile precedente în regiunile Harkov şi Herson din fața primei contraofensive ucrainene.
De la începutul anului 2024, Rusia a cucerit aproximativ 800 de kilometri pătrați în Ucraina.
Este mai mult decât suprafața teritoriului cucerit în tot anul 2023, care se ridică la circa 600 de kilometri pătrați.
Rusia controlează 12% din Ucraina, fără Crimeea
Avansul rușilor în anul curent reprezintă mai puțin de două procente din teritoriul ucrainean controlat în prezent de forțele Moscovei.
De la începutul războiului, la 24 februarie 2022, și până pe 15 mai 2024, Rusia a ocupat 65.336 de kilometri pătrați de teritoriu ucrainean.
Asta înseamnă aproape 12% din suprafața Ucrainei, fără a ține cont de teritoriile deja anexate de Rusia, precum peninsula Crimeea.